Монгол Улсын Их Хурлын Зургаа дахь удаагийн сонгуулиар байгуулагдсан Улсын Их Хурлын Анхдугаар чуулганы Байгаль орчин, хүнс, хөдөө аж ахуйн байнгын хорооны 2012 оны 08 дугаар сарын 07-ны өдөр (Мягмар гариг)-ийн хуралдаан 15 цаг 40 минутад Төрийн ордны “В” танхимд эхлэв.

Хуралдаан даргалагч, Улсын Их Хурлын гишүүн Ц.Цолмон ирц, хэлэлцэх асуудлын дарааллыг танилцуулж, хуралдааныг даргалав.

***Хуралдаанд ирвэл зохих 16 гишүүнээс 11 гишүүн ирж, 68.7 хувийн ирцтэй байв.***

***Чөлөөтэй:*** *Л.Болд, Б.Наранхүү, Л.Эрдэнэчимэг, Д.Тэрбишдагва;*

***Нэг. Улсын Их Хурлын Байгаль орчин, хүнс, хөдөө аж ахуйн байнгын хорооны даргад нэр дэвшүүлэх асуудал***

Хэлэлцэж буй асуудалтай холбогдуулан Улсын Их Хурал дахь Ардчилсан намын бүлгийн ахлагч Д.Эрдэнэбат, Хуралдаан даргалагч, Улсын Их Хурлын гишүүн Ц.Цолмон, Улсын Их Хурлын Байнгын хороодын ажлын албаны дарга Д.Одсүрэн, Улсын Их Хурлын Тамгын газрын зөвлөх Л.Батмөнх, референт Л.Отгонбаяр нарын бүрэлдэхүүнтэй ажлын хэсэг байлцав.

Хуралдаан даргалагч, Улсын Их Хурлын гишүүн Ц.Цолмон тус Байнгын хорооны хуралдаанаар хэлэлцэх асуудлыг танилцуулав.

**Ц.Цолмон: -** Хэлэлцэх асуудлын талаар өөр саналтай гишүүд байхгүй бол хэлэлцэх асуудлаа баталъя.

Зөвшөөрсөн: 10

Татгалзсан: 0

Бүгд: 10

Гишүүдийн олонхийн саналаар дэмжигдлээ.

Монгол Улсын Их Хурлын чуулганы хуралдааны дэгийн тухай хуулийн 15 дугаар зүйлийн 15.1-д Байнгын хорооны бүрэлдэхүүнд нь орсон гишүүдийн дотроос олонхийн саналаар Байнгын хорооны даргад нэр дэвшүүлнэ гэж заасны дагуу Улсын Их Хурал дахь нам, эвслийн бүлгүүдийн саналыг сонсохоор тогтов.

Улсын Их Хурлын Байгаль орчин, хүнс, хөдөө аж ахуйн байнгын хорооны даргад Улсын Их Хурлын гишүүн Гарьдхүүгийн Баярсайханы нэрийг дэвшүүлж байгааг Улсын Их Хурал дахь Ардчилсан намын бүлгийн ахлагч Д.Эрдэнэбат танилцуулав.

Улсын Их Хурлын гишүүдээс асуулт гараагүй болно.

Улсын Их Хурлын гишүүн С.Дэмбэрэл санал хэлэв.

**Ц.Цолмон: -** Улсын Их Хурлын Байгаль орчин, хүнс, хөдөө аж ахуйн байнгын хорооны даргад нэр дэвшиж байгаа Улсын Их Хурлын гишүүн Гарьдхүүгийн Баярсайханыг дэмжиж байгаа гишүүд гараа өргөнө үү.

Зөвшөөрсөн: 10

Татгалзсан: 0

Бүгд: 10

Гишүүдийн олонхийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын чуулганы нэгдсэн хуралдаанд Улсын Их Хурлын гишүүн Ц.Цолмон танилцуулахаар тогтов.

*Хуралдаан 15 цаг 45 минутад өндөрлөв.*

Тэмдэглэлтэй танилцсан:

ХУРАЛДААН ДАРГАЛАГЧ,

УЛСЫН ИХ ХУРЛЫН ГИШҮҮН Ц.ЦОЛМОН

Тэмдэглэл хөтөлсөн:

ХУРАЛДААНЫ ТЭМДЭГЛЭЛ

ХӨТЛӨГЧ Ц.АЛТАН-ОД

МОНГОЛ УЛСЫН ИХ ХУРЛЫН

ЗУРГАА ДАХЬ УДААГИЙН СОНГУУЛИАР БАЙГУУЛАГДСАН УЛСЫН ИХ ХУРЛЫН АНХДУГААР ЧУУЛГАНЫ БАЙГАЛЬ ОРЧИН, ХҮНС, ХӨДӨӨ АЖ АХУЙН БАЙНГЫН ХОРООНЫ 2012 ОНЫ 08 ДУГААР САРЫН 07-НЫ ӨДӨР (МЯГМАР ГАРИГ)-ИЙН

ХУРАЛДААНЫ ДЭЛГЭРЭНГҮЙ

ТЭМДЭГЛЭЛ

*Хуралдаан 15 цаг 40 минутад эхлэв.*

**Ц.Цолмон: -** Эрхэм гишүүдийн энэ өдрийн амар амгаланг айлтгая. 2012 оны Улсын Их Хурлын сонгуулиар байгуулагдсан Улсын Их Хурлын Байгаль орчин, хүнс, хөдөө аж ахуйн байнгын хорооны гишүүдийн ирц бүрдсэн байна. Ийм өнөөдөр 2012 оны 08 сарын 07-ны өдрийн хуралдааныг нээснийг мэдэгдье.

Байнгын хороогоор хэлэлцэх асуудлыг танилцуулъя. Энэ нь Улсын Их Хурлын Байгаль орчин, хүнс, хөдөө аж ахуйн байнгын хорооны даргад нэр дэвшүүлэх асуудал байна.

Хэлэлцэх асуудлын талаар өөр саналтай гишүүд байна уу? Саналтай гишүүн байхгүй бол хэлэлцэх асуудлаа баталъя.

10-аас 10.

Монгол Улсын Их Хурлын чуулганы хуралдааны дэгийн тухай хуулийн 15 дугаар зүйлийн 15.1-д Байнгын хорооны бүрэлдэхүүнд нь орсон гишүүдийн дотроос олонхийн саналаар Байнгын хорооны даргад нэр дэвшүүлнэ гэж заасан байгаа. Ингээд хэлэлцэж байгаа асуудлаар Улсын Их Хурал дахь нам, эвслийн бүлгүүдийн саналыг сонсъё.

**Д.Эрдэнэбат: -** Улсын Их Хурлын эрхэм гишүүд ээ,

Улсын Их Хурлын дэгийн тухай хуулийн 15 дугаар зүйлийн 15.1-д заасны дагуу Байгаль орчин, хүнс, хөдөө аж ахуйн байнгын хорооны даргад Улсын Их Хурлын гишүүн Гарьдхүүгийн Баярсайханы нэрийг дэвшүүлж байна.

Гарьдхүүгийн Баярсайхан нь 2008 оноос хоёр дахь удаагийн Монгол Улсын Их Хурлын гишүүнээр сонгогдон ажиллаж байгаа. Монголын Экологийн зөвлөлийн тэргүүн. Философийн доктор цолтой. Орос, англи хэлтэй ийм манай хашир туршлагатай ч гэсэн бас залуу парламентчдын нэг. Тийм учраас Байгаль орчин, хүнс, хөдөө аж ахуйн хорооны даргад Улсын Их Хурлын гишүүн Гарьдхүүгийн Баярсайханы нэрийг дэвшүүлж байгааг минь хүлээж авч дэмжинэ үү.

Анхаарал тавьсанд баярлалаа.

**Ц.Цолмон: -** Байнгын хорооны даргад нэр дэвшүүлж хийсэн танилцуулга болон нэр дэвшигчээс асуух зүйл байна уу? За асуулт байхгүй байна.

Хэлэлцэж байгаа асуудалтай холбогдуулан үг хэлэх гишүүд байвал саналаа өгье. За С.Дэмбэрэл.

**С.Дэмбэрэл: -** Би сая Эдийн засгийн байнгын хорооны хурал дээр сая Байгаль орчны асуудал хөндөгдсөн л дээ. Өөрөөр хэлбэл Эдийн засгийн байнгын хорооны хэлэлцэх асуудлын хүрээнээс газар эзэмшихтэй холбоотой асуудлыг Байгаль орчны байнгын хорооноос авч Эдийн засгийн байнгын хороонд шилжүүлье гэсэн тийм санал гарсан. Энийг одоо тэгээд яадаг юм бол. Байгаль орчны байнгын хороо нь юу гэж үзэх юм бол. Энэ чинь тэгээд тэмдэглэгдээд явж байгаа шүү дээ. Энийг ер нь яаж шийддэг юм бол. Энийг л асуух гэсэн юм.

**Ц.Цолмон: -** Хэлэлцэж байгаа асуудлаар эхлээд шийдээд. С.Дэмбэрэлийн тавьсан асуудлыг бол протоколд тэмдэглээд тэгээд дараа нь ажлын шугамаар шийдвэрлэж хариу өгсөн нь дээр байх аа гэж.

За өөр үг хэлэх гишүүд байна уу? За байхгүй байна.

Улсын Их Хурлын Байгаль орчин, хүнс, хөдөө аж ахуйн байнгын хорооны даргад нэр дэвшиж байгаа Улсын Их Хурлын гишүүн Г.Баярсайханыг дэмжье гэсэн томъёоллоор санал хураалт явуулъя. Дэмжиж байгаа гишүүд гараа өргөнө үү.

10-аас 10.

Санал хураалтын дүнг сая танилцууллаа. 10 гишүүн оролцож, 10 гишүүн дэмжиж 100.0 хувийн саналаар дэмжигдлээ.

За чуулганы нэгдсэн хуралдаанд Байнгын хорооны санал, дүгнэлтийг илтгэх гишүүнийг томилох ёстой юм байна. Энэ талаар санал байна уу? За хурал даргалагчийг. За энэ саналыг хүлээж авъя.

За Байгаль орчин, хүнс, хөдөө аж ахуйн байнгын хорооны энэ өдрийн хуралдаанаар хэлэлцэх асуудлыг хэлэлцэж дууссан тул Байнгын хорооны өнөөдрийн хуралдааныг өндөрлөж байгааг мэдэгдье. Байнгын хорооны даргаар сонгогдсон Г.Баярсайхан гишүүнд баяр хүргэе.

За хурал өндөрлөлөө.

***Хуралдаан 15 цаг 45 минутад өндөрлөв.***

Соронзон хальснаас буулгасан:

ХУРАЛДААНЫ ТЭМДЭГЛЭЛ

ХӨТЛӨГЧ Ц.АЛТАН-ОД